Helle Sjelle (KF), 2009-05-13:
Først og fremmest naturligvis tak til ministrene for svarene på forespørgslen fra oppositionen.
Det var både gode og oplysende svar, men jeg vil selvfølgelig også gerne takke oppositionen, fordi den har stillet forespørgslen.
Det giver jo mulighed for at aflive den myte om en fuldstændig forfejlet integration af indvandrere i vores samfund, som oppositionen konsekvent og konstant forsøger at skabe.
For os konservative er det vigtigt, at vi bevarer og forsvarer de grundlæggende værdier, som det danske samfund er bygget på.
Vi har et ansvar, synes vi, for at værne om de værdier, der knytter os sammen.
Derfor forudsætter vi også, at mennesker fra andre kulturer, der har valgt at bosætte sig i Danmark, aktivt arbejder for at integrere sig og tilpasse sig dansk kultur og danske forhold, f.eks. ved at lære dansk, påtage sig et arbejde og bakke op om vores demokrati.
Det er derfor, regeringen siden 2001 har ført en fast og fair udlændingepolitik, og takket være regeringen går det i dag bedre med integrationen, end det nogensinde har gjort før.
Vi har endnu meget, der skal nås, det har vi, og det arbejder vi intenst på, men vi skal huske på, at udgangspunktet for det nuværende arbejde var en alt for løs indvandringspolitik kombineret med en mangelfuld integrationsindsats.
I 2001 ændrede udlændinge- og integrationspolitikken sig drastisk.
Antallet af nye indvandrere er blevet begrænset, så vi bedre kan integrere dem, der er her.
Integrationsindsatsen siden 2001 har ikke været perfekt, men den har været langt bedre, end den var i 1990'erne.
Derfor er det også fuldstændig misvisende, når oppositionen i sin forespørgsel hævder, at resultaterne af de seneste års integrationsindsats er utilstrækkelige.
Betegnelsen utilstrækkelig passer langt bedre til integrationsindsatsen under de socialdemokratisk ledede regeringer, der sad frem til 2001.
Dengang var grænserne nærmest åbne.
Tilmed sejlede regeringens indsats for at integrere de mange nye mennesker, der kom til Danmark.
Det lider vi stadig under i dag.
Den mangelfulde integrationsindsats dengang har desværre sat sig varige spor.
Regeringens udlændinge- og integrationspolitik siden 2001 har båret frugt.
Integrationen af flygtninge og indvandrere i det danske samfund er blevet bedre.
Lad mig derfor blot give nogle eksempler.
Overordnet set er forudsætningen for en vellykket integration, at der kommer færre nye indvandrere.
Det ved regeringen, og derfor er det også positivt, at antallet af opholdstilladelser til asylansøgere og familiesammenføringer er faldet, siden regeringen kom til magten.
Fra 2001 til 2008 faldt antallet af opholdstilladelser til asylansøgere fra ca. 6.200 til ca. 1.400 årligt.
I samme periode faldt antallet af opholdstilladelser til familiesammenføringer fra godt 14.000 til godt 4.000 årligt.
Siden 2001 er der altså kommet langt færre indvandrere og flygtninge til Danmark, og det er første skridt på vejen til en bedre integration.
Der er kommet flere i arbejde.
Fra 2001 til 2008 steg beskæftigelsesfrekvensen for indvandrere fra ikkevestlige lande i den arbejdsdygtige alder fra 45 pct. til 57 pct.
Den er stadig betydelig lavere end for danskere, men det er alligevel en betydelig forbedring, som vi bør glæde os over.
Der er også flere, der uddanner sig.
Andelen af de 20-24-årige indvandrere og efterkommere fra ikkevestlige lande, der er i gang med videregående uddannelser, er fra 2001 til 2008 steget fra 12 pct. til 20 pct.
Igen er der altså fortsat masser af tage fat på.
Men samtidig bør vi glæde os over de hidtidige resultater.
Endelig og måske allervigtigst føler stadig flere indvandrere sig integreret i Danmark.
I 2008 var det tal steget til 70 pct.
Vi Konservative mener derfor, og det kommer nok ikke som nogen overraskelse for oppositionen, at oppositionen er helt galt afmarcheret, når den på trods af alle tal og kendsgerninger hævder, at regeringens integrationsindsats er forfejlet.
Det betyder ikke, at vi nu skal hvile på laurbærrene.
Tværtimod skal vi fortsætte den effektive indsats, bl.a. for at sikre en bedre integration i de udsatte boligområder, som oppositionen nævner i sin forespørgsel.
Til slut vil jeg gerne slå et slag for, at vi besinder os på, at integration ikke er noget, der sker fra dag til dag, sådan som oppositionen tror, men aldrig selv har bevist - i hvert fald ikke indtil nu.
Integration sker derimod over det lange, seje træk.
Regeringen har vist, synes jeg, at den er opgaven voksen.
Når der viser sig positive resultater, bør vi som politikere anerkende det og sige det højt - ikke mindst som et positivt signal til de mange indvandrere, der gør en stor og beundringsværdig indsats for at integrere sig.